**Reglugerð**

**um breytingu á reglugerð nr. 1077/2010 um flutning á hættulegum farmi á landi.**

1. **gr.**

Ákvæði til bráðabirgða fellur brott.

1. **gr.**

Við VIII. kafla bætist nýtt ákvæði sem er svohljóðandi:

*Samgöngustofu er heimilt að veita og framlengja undanþágu til 3 ára í senn, fyrir ökutæki og farmgeyma, sem framleidd voru fyrir 1. janúar 1997 og notuð hafa verið til að flytja hættulegan farm, frá ákvæðum ADR-reglna um:*

1. *ökutæki, reglum um:*
   1. *sérstaka vörn á rafleiðslum;*
   2. *sérstaka raftengingu við ökurita;*
   3. *vörn fyrir farmgeymi;*
   4. *læsivörn á hemlum;*
   5. *aukahemla (útblásturshemla og/eða drifskaftshemla).*
2. *farmgeymi, reglum um viðurkenningu*

*Undanþágan er bundin því skilyrði að farmgeymi og búnaði, sem fyrir er í ökutæki, sé haldið þannig við að hann sé í fullkomnu lagi. Ökutæki skal að öðru leyti uppfylla ákvæði reglugerðar um gerð og búnað ökutækja.*

*Samgöngustofa skal halda sérstaka skrá yfir ökutæki og farmgeyma sem falla undir ákvæðið og skulu eigendur þeirra senda Samgöngustofu skýrslu miðað við 31. desember ár hver um stöðu úreldinga á ökutækjum og farmgeymum.*

*Beiðni um undanþágu til Samgöngustofu skulu fylgja gögn því til stuðnings að ökutækið uppfylli skilyrði 3. mgr. og ákvæðisins að öðru leyti.*

*Notkun ökutækis sem fær undanþágu samkvæmt ákvæði þessu er einungis heimil innanlands.*

**Greinargerð**

Um 1. gr.

Lagt er til að núgildandi bráðabirgðaákvæði verði fellt brott og nýju ákvæði bætt við reglugerðina, sbr. neðangreint.

Um 2. gr.

Tillaga 2. gr. á sér rætur að rekja til þess að hinn 6. september 2013 sendi Olíudreifing ehf. ráðuneytinu beiðni þess efnis að ráðuneytið hlutaðist til um að hægt yrði að nota tiltekna geyma, nánar tiltekið YD 0010, YD 0011 og YD 0012 áfram eftir áramótin 2014/2015, sem falla undir núgildandi undanþáguheimild bráðabirgðaákvæðis reglugerðar nr. 1077/2010 um flutning á hættulegum farmi á landi. Þann 24. janúar 2012 veitti Umferðarstofa undanþágu vegna nokkurs fjölda ADR-ökutækja, m.a. ofangreind þrjú ökutæki. Í erindi Olíudreifingar ehf. kemur fram að í lok ársins 2014 muni notkun allra ökutækja sem fengu undanþágu í janúar 2012 vera hætt, að undanskildum ofangreindum þremur.

Í kjölfar beiðni Olíudreifingar ehf. óskaði ráðuneytið eftir því að Samgöngustofa og Vinnueftirlit ríkisins veittu umsögn um efni beiðninnar. Í umsögn sinni, dags. 1. október 2013, taldi Samgöngustofa að ekki væri ástæða til annars en að mæla með því að umrædd ökutæki fengju áframhaldandi undanþágu með sambærilegum hætti en rétt væri þó að skilyrða undanþáguna m.a. við innanlandsnotkun. Vinnueftirlit ríkisins veitti umsögn um erindið með bréfi, dags. 14. október 2013, þar sem ekki voru gerðar neinar athugasemdir við það að tankarnir fengju áframhaldandi undanþágu frá ADR-reglum eftir áramótin 2014/2015 en jafnframt kom fram að allir tankarnir hefðu staðist skoðun.

Með breytingarreglugerð nr. 980/2013 frá 21. október 2013 var umræddu bráðabirgðaákvæði breytt með þeim hætti að við bættist ný málsgrein þar sem ökutækjum sem Samgöngustofa (áður Umferðarstofa) hafði veitt undanþágu frá ADR-reglum fengu áframhaldandi undanþágu til loka árs 2014, að því gefnu að skilyrðum 3. mgr. ákvæðisins væri fullnægt.

Fyrri undanþáguheimild reglugerðarinnar kom með breytingareglugerð nr. 589/2011 frá 23. maí 2011 og var veitt til þriggja ára.

Eftir skoðun á tilskipun 2008/68/EB og undanþáguákvæði hennar sem framangreint bráðabirgðaákvæði byggir á þykir ljóst að ekki sé ástæða til að tímasetja undanþáguna að öðru leyti en því að hafa hana til þriggja ára. Ákvæði tilskipunarinnar, 2. töluliður gr. I.2 í viðauka I, segir að heimilt sé að undanþiggja þessi tilteknu ökutæki og er ekki um að ræða tímabundna undanþáguheimild. Þess vegna er lagt til að Samgöngustofu verði heimilað að veita undanþágu frá ADR-reglum, sbr. ákvæði tilskipunar nr. 2008/68/EB, á þeim grundvelli að gögn sýni að skilyrðum sé fullnægt. Undanþága verði veitt til allt að þriggja ára í senn.